নির্বাচনের প্রতিটি নথি অমূল্য, সংরক্ষণ করতেই হবে: সুপ্রিম কোর্ট

নয়াদিল্লি: ভোটের প্রতিটি নথি গুরুত্বপূর্ণ, তা সংরক্ষণে সর্বাত্মক প্রচেষ্টা থাকতে হবে বলে রায় দিল সুপ্রিম কোর্ট (Supreme Court)। উত্তরপ্রদেশের (Uttar Pradesh) এক গ্রাম প্রধানের ২০২১ সালের নির্বাচন নিয়ে বিতর্ক। ঠিক কত ভোট পড়েছে, এই বিতর্কের পাশাপাশি প্রিসাইডিং অফিসারের সম্পর্কিত নথি উধাও। তাই চূড়ান্ত ফল প্রশ্নাতীত নয় বলে অভিমত বিচারপতি সঞ্জয় করোল ও বিচারপতি এন কে সিংয়ের।

বিচারপতিদের অভিমত, নির্বাচনে প্রতিটি ভোট অমূল্য, চূড়ান্ত ফলাফল যাই হোক না কেন। তাই সেই ভোটের পবিত্রতা রক্ষা করতেই হবে। এই প্রসঙ্গে আদালতের রায়ে উইনস্টন চার্চিলের (Winston Churchill) বিখ্যাত উক্তি উল্লেখ করা হয়েছে, “গণতন্ত্রের পাদপ্রদীপে পেশ হওয়া যাবতীয় শ্রদ্ধাঞ্জলি প্রাপ্য সেই ছোট্ট মানুষটির যিনি হাতে একটি ছোট্ট পেন্সিল নিয়ে বুথে গেলেন। সেখানে একটি চিরকুটে নগণ্য একটি ক্রস চিহ্ন দিলেন। সেই চিহ্নটির গুরুত্ব কোনও অলংকারশাস্ত্র বা বিপুল পরিমাণ আলোচনা দিয়ে মুছে ফেলা যাবে না।”

আরও পড়ুন: মোদির কনভয়ের রাস্তায় ঢুকে পড়ল কিশোর, পেটাল পুলিশ

আদালতের অভিমত, সংসদীয় ব্যবস্থায় কোনও প্রতিনিধিকে বাছাই করার সময় প্রত্যেক নাগরিকের অধিকার সমান। অন্যান্য ক্ষেত্রে তা নানান কারণে সমান নাও হতে পারে। সমাজে থাকা জাতিগত এবং সম্প্রদায়গত বিভেদ, লিঙ্গবৈষম্য, সচেতনতার অভাব এবং বিশেষভাবে সক্ষমদের উপযুক্ত সুযোগ না থাকার কারণে।

কে ক্ষমতায় এল, সেটা আদালতের বিবেচ্য নয়। কীভাবে ক্ষমতা পেল, সেটাই দেখতে হবে। প্রতিষ্ঠিত বিধিনিয়ম এবং সাংবিধানিক নীতি অনুসরণ করেই তা যাচাই করতে হবে। যদি সেই নির্বাচন নীতি ও বিধিনিয়ম বিরোধী হয়, তাহলে তাকে ক্ষমতা ছাড়তে হবে। জনগণকে ফের সিদ্ধান্ত নেওয়ার সুযোগ দিতে হবে বলে জানিয়েছে আদালত। চার প্রার্থীর মধ্যে তিনজন যেহেতু সম্পর্কিত নির্বাচন নিয়ে প্রশ্ন তুলেছেন, গুরুত্বপূর্ণ নথি যেখানে উধাও, যার উপযুক্ত ব্যাখ্যা মিলছে না, সেখানে অবশ্যই প্রাপ্ত ভোটের পুর্নগণনা প্রয়োজন।